Piima töötlemine juustuks – toote „Ovčí salašnícky údený syr” valmistamine: — värskelt kogutud piim töödeldakse vahetult pärast lüpsmist lamburihüti tootmisruumis, kus piim kallatakse mannergust juustutootmiseks kasutatavasse astjasse (putera); selle protsessi käigus filtreeritakse piim uuesti läbi puuvillast filtri. Juustu valmistamiseks kasutatakse puidust (putera) või roostevabast terasest kahekordse põhjaga astjat; — piima temperatuur tõstetakse 30–32 °C-ni, lisades 50 l piima kohta kaks-kolm liitrit kuuma joogivett (temperatuuriga 50 °C) otse piimale või kuumutades piima kuuma joogivee abil kaanega astjas (putera) või keedetud hapu lambapiima vadaku abil; — pärast temperatuuri tõstmist 30–32 °C-ni lisatakse pidevalt segades mikroobset vedelikku laapi (mis põhineb soola stabiliseerival seenel Rhizomucor miehei): 40 ml laapi 100 l piima kohta. Kasutatud laabi hulk oleneb lüpsmisperioodist (piima kvaliteet muutub lüpsmisperioodi käigus). Kui laap on lisatud, kalgendub piim umbes 30–45 minuti jooksul (laabi koguse määrab tootja); — sel moel saadud kalgendunud massi segatakse ning tükeldatakse spetsiaalse harfi meenutava juustukahvliga, kuni massi tükkide suurus on 0,5–1 cm; — keedetud ja seejärel 65 °C-ni jahutatud joogivesi lisatakse juustumassile, et soojendada seda 32–35 °C-ni ning parandada seega vadaku eraldumist sõmerast massist. Juustumass segatakse korralikult läbi ja jäetakse seisma. Lambapiimast juustukamakate valmistamise käigus ei tohi piima ja vadaku temperatuur olla alla 29 °C; — juustu vormitakse traditsiooniliselt nii, et settinud juustumassi surutakse umbes kümne minuti jooksul käsitsi kokku ja vormitakse see pallikujuliseks, mis eemaldatakse seejärel marli abil, riputatakse konksu otsa ja vormitakse kamakaks; teise meetodina võib pressitud juustumassi panna käsitsi vormi sisse, mis annab sellele kindla kuju. Käsitsi töötlemine muudab juustukamakad iseloomulikult elastseks; — juustule vormi sees kuju andmine: valmistatud kamakast lõigatakse väikesed tükid (olenevalt vormi suurusest); need tükid surutakse käega kokku ja asetatakse vormi (südamekujuline, kukekese või mõne muu looma kujuline, poolkerad) ning pressitakse kergelt seni, kuni on saadud konkreetne kuju. Kui kasutatakse kahest poolest koosnevat vormi, on protseduur sama ehk siis juustumass surutakse käega kokku ja pressitakse vormi nii, et segu täidab mõlemad pooled; seejärel vorm suletakse; — kamakas või vormitud juust jäetakse seejärel umbes kaheks tunniks nõrguma. Nõrgumiseks ripuvad kamakad konksu otsas ja vormis olevad juustud riiulitel; — pärast nõrutamist viiakse juust sooja ladustamiskohta – laagerdumisruumi, kus toimub fermentatsioon. Marlis vormitud juust riputatakse konksu otsa ning väikesed vormitud juustud võetakse vormist välja ja jäetakse laagerduma puidust riiulitele, mille konstruktsioon on nõrgumiseks sobiv; — kääritamise ajal ei tohi ruumi temperatuur olla vähem kui 18–22 °C. Sellistes tingimustes kääritatakse juustu 2–3 päeva. Temperatuuri jälgitakse kogu kääritamise ajal; — juustukamakad lõigatakse siis tükkideks ja pannakse 1–10 tunniks (olenevalt nende kaalust) külma soolveelahusesse. Soolamise käigus muutub juustu konsistents kõvaks ja tihkeks. Soolveelahus (soolasisaldus 10–15 %) valmistatakse joogivee keetmisel soolaga. Vormide sees vormitud juuste soolatakse samamoodi; — pärast soolamist võetakse juust soolveest välja ning pannakse puidust riiulitele kuivama ja ülejäänud soolveest nõrguma; — sellele järgneb suitsutamine: juust pannakse puidust või terasest restidele (või riputatakse niinest hoidikutele) ning külmsuitsutatakse lehtpuupuidu suitsus, milles ei tohi olla tuhka ega tolmu. Juustu suitsutatakse 12, 16 või kuni 24 tundi seni, kuni see on kerge kastanitooniga helepruun; — suitsutamise järel pannakse juust külmas hoidlas (temperatuur 13–15 °C) puidust riiulitele; — pärast pakendamist on juust valmis lähetamiseks ja müügiks.